**АНАЛИЗА ЕФЕКАТА ЗАКОНА**

**Одређење проблема које закон треба да реши**

Поступак приватизације у Републици Србији регулисан је Законом о приватизацији („Службени гласник РС“, бр. 83/2014 и 46/2015 – у даљем тексту: Закон).

Све поступке приватизације у Републици Србији, сагласно Закону о Агенцији за приватизацију („Службени гласник РС“, бр. 38/2001, 135/2004, 30/2010 и 115/2014), спроводи Агенција за приватизацију, основана овим законом.

Након вишегодишњег спровођења поступака приватизације, број друштава чији су капитал, односно имовина предмет приватизације, се значајно смањио чињеницом да је за велики број друштава покренут поступак стечаја који спроводи Aгенција лиценцирање стечајних управника која је преузела портфељ Агенције за приватизацију у том делу, као и да су одређена друштва приватизована, предвиђена је измена и допуна Закона о приватизацији којим се предвиђа престанак важења Закона о Агенцији за приватизацију, као и престанак са радом Агенције за приватизацију, те преузимање њених надлежности од стране министарства надлежног за послове привреде.

Сагласно Закону о праву на бесплатне акције и новчану накнаду коју остварују грађани у поступку приватизације („Службени гласник РС“, број 123/07, 30/10 и 115/14 – у даљем тексту: Закон), основан је Акционарски фонд у чије име и за рачун, послове обавља Агенција за приватизацију.

Законом о Агенцији за приватизацију било је регулисано поступање Агенције за приватизацију када обавља послове у име и за рачун Акционарског фонда.

У смислу наведеног, предложеним изменама Закона, пре свега регулише се преношење напред наведеног овлашћења са Агенције за приватизацију на министарство надлежно за послове привреде и усаглашавају одредбе закона у складу са наведеним.

**Циљеви који се постижу његовим доношењем**

Овим законом се предлажу измене постојећих решења, како би се исти прилагодио могућностима успешног спровођења предвиђених радњи и активности у поступцима које је спроводила Агенција за приватизацију, а с обзиром на предлог престанка са радом ове агенције и како би се у што краћем року обезбедио наставак започетих поступака, односно несметано и регулисано спровођење нових.

**Које су друге могућности за решавање проблема?**

Имајући у виду чињеницу да су предложене измене Закона последица престанка са радом Агенције за приватизацију која је поступала у име и за рачун Акционарског фонда, те потребе да се регулише несметано обављање послова овог фонда који су били регулисани Законом, не постоји друга могућност регулисања понуђених решења.

У току анализе разматране су могућности превазилажења проблема постојећим решењима, међутим с обзиром на ограничења да материја не може бити уређена подзаконским актима, обима потребних измена, предлаже се да се потребне корекције изврше изменама постојећег закона.

**Зашто је доношење акта најбоље за решавање проблема?**

Предложене измене се односе на материју која се искључиво регулише Законом. У току рада на овом закону није разматрана могућности доношења новог закона, с обзиром да доношење новог закона није потребно пошто измене нису толико обимне да би то изискивале. Такође, измене и допуне закона су нужне, с обзиром да се истим предвиђа спровођење поступка од стране другог лица, те је потребно постојећа решења из Закона прилагодити и усагласити са могућностима за њихово несметано извршавање о стране тог лица, у складу са законом.

**На кога ће и како највероватније утицати решења у Закону?**

С обзиром да предложене измене Закона не прописују нова решења, односно подразумевају измене само у делу лица надлежног да обавља послове у име и за рачун Акционарског фонда, предложена решења неће бити од утицаја.

**Који су трошкови које ће примена закона изазвати грађанима и привреди посебно малим и средњим предузећима?**

Примена овог закона неће изазвати издвајање додатних трошкова ни грађанима ни привреди, из разлога што се понуђена решења не односе на измене у делу који би на било који начин утицао на трошкове који већ нису познати и постојећи у овом поступку.

**Да ли су позитивне последице доношења закона такве да оправдавају трошкове које ће он створити?**

С обзиром да је последица доношења овог закона усклађивање одредаба Закона с обзиром на измене лица које ће обављати послове у име и за рачун Акционарског фонда, доношење овог закона неће створити трошкове.

**Да ли доношење закона стимулише појаву нових привредних субјеката на тржишту и тржишну конкуренцију?**

Доношење закона омогућава наставак активности Акционарског фонда одређивањем лица које ће у његово име и за његов рачун обављати послове чиме се, с обзиром на Законом прописане надлежности и активности овог фонда, не стимулише појава привредних субјеката и тржишне конкуренције.

**Да ли су заинтересоване стране имале прилику да изнесу своје ставове о закону?**

Министарство привреде је предложило Одбору за привреду и финансије Владе да донесе закључак да се јавна расправа о предметном закона, не спроводи.

**Које ће мере током примене акта бити предузете да би се остварили разлози доношења акта?**

Главне мере које ће бити предузете у циљу зацртаних циљева, а с обзиром на чињеницу преузимања надлежности Агенције за приватизацију од стране Министарства привреде и престанак важења Закона о Агенцији за приватизацију, јесу да Министарство надлежно за послове приватизације обавља послове у име и за рачун Акционарског фонда те да у обављању тих послова: користи право гласа по основу акција, односно удела у власништву Фонда, користи право несагласног акционара у складу са законом којим се уређује правни положај привредних друштава; води пословне књиге Фонда и саставља финансијске извештаје Фонда; припрема полугодишње извештаје о пословању Фонда, које након усвајања од стране Савета Фонда доставља Влади; води евиденцију акција и удела Фонда, као и друге послове од значаја за рад Фонда. Ову меру је, као што је већ образложено, могуће спровести само на основу измена и допуна важећег Закона о праву на бесплатне акције и новчану накнаду коју остварују грађани у поступку приватизације.

Поред наведеног, постоји обавеза усклађивања свих подзаконских аката са новим, односно измењеним решењима из Закона.